b'\n_START_ARTICLE_\nMonteoru kult\xc5\xabra\n_START_PARAGRAPH_\nMonteoru kult\xc5\xabra\xc2\xa0\xe2\x80\x93 bronzos am\xc5\xbeiaus archeologin\xc4\x97 kult\xc5\xabra, pavadinta pagal Sarata\xe2\x80\x93Monteoru gyvenviet\xc4\x99 (Rumunija).\n_START_SECTION_\nArealas\n_START_PARAGRAPH_\nMonteoru kult\xc5\xabra 6000\xe2\x80\x931600 m. pr. m. e. buvo paplitusi dab. Rumunijos ir Moldavijos teritorijose.\n_START_SECTION_\nKult\xc5\xabra\n_START_PARAGRAPH_\nMonteoru kult\xc5\xabros \xc5\xbemon\xc4\x97s vert\xc4\x97si \xc5\xbeemdirbyste ir gyvulininkyste, gamino kaulinius, akmeninius ir \xc5\xbealvarinius dirbinius: durklai, str\xc4\x97li\xc5\xb3 antgaliai, kovos kirviai. B\xc5\xabdingi keraminiai indai juodu glaz\xc5\xabruotu pavir\xc5\xa1iumi su reljefiniais ornamentais, v\xc4\x97lyvesni puo\xc5\xa1ti spiral\xc4\x97mis, auk\xc5\xa1ti su dviem rankenomis ir antropomorfiniai indai._NEWLINE_Gyveno ne\xc4\xaftvirtintose ir \xc4\xaftvirtintose (pylimai, grioviai) gyvenviet\xc4\x97se, namus stat\xc4\x97 ant akmenini\xc5\xb3 pagrind\xc5\xb3. Prie gyvenvie\xc4\x8di\xc5\xb3 buvo elips\xc4\x97s formos akmenimis gr\xc4\xafstos \xc5\xa1ventviet\xc4\x97s su altoriais ir kapinynais. Mirusieji laidoti nedeginti, kartais apd\xc4\x97ti akmenimis. Prie Monteoru gyvenviet\xc4\x97s yra turtingas slav\xc5\xb3 kapinynas\xc2\xa0\xe2\x80\x93 daugiau kaip 1500 palaidot\xc5\xb3 sudegint\xc5\xb3 mirusi\xc5\xb3j\xc5\xb3, \xc4\xafkap\xc4\x97s\xc2\xa0\xe2\x80\x93 seg\xc4\x97s, gele\xc5\xbeiniai peiliai, bizanti\xc5\xa1ki auksiniai, sidabriniai ir stikliniai indai.'